recursal/SuperWikiNEXT-32B huggingface dataset:
**Arsen Sargsyan** (arm. Արսեն Սարգսյան, s. 13. joulukuuta 1984) on armenialainen pituushyppääjä ja kolmiloikkaaja.[vanhentunut linkki]

Sargsyan karsiutui Debrecenin alle 18-vuotiaiden MM-kilpailuissa 2001 pituushypyn ja kolmiloikan loppukilpailuista. Tampereen alle 20-vuotiaiden EM-kilpailuissa 2003 hän oli pituushypyssä 11:s ja karsiutui kolmiloikan loppukilpailusta. Hän karsiutui pituushypyn loppukilpailusta alle 23-vuotiaiden EM-kilpailuissa Erfurtissa 2005.

Sargsyan karsiutui pituushypyn loppukilpailusta sisäratojen EM-kilpailuissa Torinossa 2009, sisäratojen MM-kisoissa Dohassa 2010 sekä ulkoratojen EM-kilpailuissa Barcelonassa 2010 ja Helsingissä 2012.

Sargsyan hyppäsi pituushyppyennätyksensä 820 cm Artašatissa 8. kesäkuuta 2012. Hallissa hän on hypännyt parhaimmillaan 793 Jerevanissa 24. tammikuuta 2010. Kolmiloikkaennätyksensä 15,91 hän teki Artašatissa 30. toukokuuta 2010.

Sargsyan on voittanut Armenian-mestaruuden pituushypyssä 2005, 2006, 2008, 2010 ja 2012 sekä kolmiloikassa 2008 ja 2010.

Lähteet
-------

1. 1 2 3 4 5 6 7 8 9 10 11  Arsen Sargsyan *tilastopaja.org*. Viitattu 24.7.2012. (englanniksi)[vanhentunut linkki]
2. 1 2 3 4 5 6 7  Arsen Sargsyan Kansainvälinen yleisurheiluliitto.  (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics

 |

 |
*Tämä artikkeli kertoo Britannian kuninkaallisen laivaston Bellona-luokan linjalaivasta. Muita merkityksiä on täsmennyssivulla.*

**HMS Superb** oli Britannian kuninkaallisen laivaston vuonna 1760 vesillelaskettu Bellona-luokan 74-tykkinen kolmannen luokan linjalaiva.

Valmistus
---------

*Pääartikkeli: Bellona-luokka (linjalaiva)*
Alus tilattiin 28. joulukuuta 1757 Deptfordin telakalta, jossa töistä vastasi Adam Hayes. Köli laskettiin 12. huhtikuuta 1758. Alus laskettiin vesille 27. lokakuuta 1760 ja valmistui 19. joulukuuta, jolloin valmistuskustannukset olivat 39 802 puntaa ja kuusi shillinkiä.

Palvelus
--------

Alus haaksirikkoutui 7. marraskuuta 1783 Tellicherry Toadsissa Bombayssa.

Lähteet
-------

* Winfield, Rif: *British Warships in the Age of Sail 1714-1792 - Design, Construction and Fates*. Minnesota: Seaforth Publishing, 2007. ISBN 978-1-84415-700-6. (englanniksi)

### Viitteet

1. ↑  Winfield, Rif s. 63

*Bellona*-luokan linjalaivat

|  |
| --- |
| *HMS Bellona* – *HMS Dragon* – *HMS Superb* – *HMS Kent* – *HMS Defence* |
| Edeltäjä: Triumph-luokka – Seuraaja: Arrogant-luokka |
*Tämä artikkeli kertoo Britannian kuninkaallisen laivaston Minotaur-luokan risteilijästä. Muita samannimisiä aluksia on täsmennyssivulla.*

**HMS Swiftsure** (viirinumero 08) oli Britannian kuninkaallisen laivaston Minotaur-luokan risteilijä.

Valmistus
---------

*Pääartikkeli: Minotaur-luokka (risteilijä, 1943)*
Alus tilattiin osana vuoden 1941 laivasto-ohjelmaa Vickers Armstrongin Tynen telakalta, missä köli laskettiin 22. marraskuuta 1941. Alus laskettiin vesille 4. helmikuuta 1943 ja otettiin palvelukseen 22. kesäkuuta 1944.

Palvelus
--------

Palvelukseen otettaessa alus liitettiin Kotilaivastoon. Myöhemmin samana vuonna alus siirrettiin Itäiseen laivastoon. Alus liitettiin marraskuussa muodostettuun Brittiläiseen Tyynenmeren laivaston 4. risteilijäviirikköön.

Task Force 57 oli Okinawan taisteluiden alkuvaiheen aikana edelleen koulutettavana Manuksessa. Alus lähti 23. maaliskuuta Ulithista amiraali Rawlingsin Task Force 57:n mukana kohti Okinawaa, jossa se osallistui osaston mukana taistelutoimiin toukokuuhun saakka.

Alus osallistui hyökkäykseen Trukille, jolloin tehtävänä oli poistaa Trukilla mahdollisesti olevien lentokoneiden aiheuttama uhka. Samalla oli tarkoitus suorittaa alueelle vasta saapuneiden joukkojen tulikaste. Kontra-amiraali E. J. P. Brindin alaisuuteen muodostettiin Task Force 111.2, johon kuuluivat:

* Task Unit 1: lentotukialus *HMS Implacable*
* Task Unit 2: saattuetukialus *HMS Ruler*, *Swiftsure* ja hävittäjä *HMS Termagant*
* Task Unit 5: risteilijät *HMCS Uganda*, *HMNZS Achilles* ja *HMS Newfoundland*
* Task Unit 15: 24. hävittäjälaivue

Osasto aloitti purjehduksensa 12. kesäkuuta Manuksesta. Lentotukialusten lentokoneet suorittivat pommitus- ja rynnäkkölentoja saarelle. Risteilijöistä sekä hävittäjistä muodostettiin kolme iskuosastoa, joista kullekin määrättiin oma maalinsa. *Swiftsure* yhdessä hävittäjä *HMS Teazerin* kanssa tulittivat pohjoisinta kohteista Moenin saaren rannikkopattereita. Osasto lähti paluumatkalle saapuen Manukseen 17. kesäkuuta.

Elokuussa amiraali Harcourtin komentama osasto, jossa olivat lentotukialukset *HMS Indomitable* ja *HMS Venerable*, risteilijät *Swiftsure* ja *HMS Black Prince* sekä hävittäjät *HMS Kempenfelt*, *HMS Ursa*, *HMS Quadrant* ja *HMS Whirlwind*, purjehti Hongkongiin vastaanottamaan japanilaisen varuskunnan antautuminen sekä suorittamaan Hongkongin uudelleen miehityksen.

Sodan päätyttyä alus palveli laivastossa, kunnes se poistettiin palveluksesta. Alus saapui 17. lokakuuta 1962 T. W. Wardille Inverkeithingiin romutettavaksi.

Lähteet
-------

* Whitley, M. J.: *Cruisers of World War Two - an international encyclopedia*. Lontoo: Arms and Armour, 1996. ISBN 1-86019-874-0. (englanniksi)
* Smith, Peter C.: *Task Force 57 - The British Pacific Fleet 1944-1945*. Lontoo: Crécy Publishing Limited, 2001. ISBN 0-947554-85-8. (englanniksi)

### Viitteet

1. 1 2 3  Whitley s. 128
2. ↑  Smith, Peter C s. 104
3. ↑  Smith, Peter C s. 147-149
4. ↑  Smith, Peter C s. 172-173

*Minotaur*-luokan risteilijät

|  |
| --- |
| *HMS Swiftsure* - *HMS Minotaur* - *HMS Tiger* - *HMS Superb* - *HMS Hawke* |
| Edeltäjä: *Crown Colony* -luokka – Seuraaja: *Tiger* -luokka |
Fazu Alijeva vastaanottamassa apostoli Andreaan kunniamerkkiä vuonna 2002.
**Fazu Gamzatovna Alijeva** (ven. Фазу Гамзатовна Али́ева, avaariksi Фазу ГIалиева, *Fazu Galijeva*; 5. joulukuuta 1932 Hunzahin piirin Ginitšutlin kylä – 1. tammikuuta 2016) oli dagestanilainen kirjailija ja yhteiskuntavaikuttaja. Kansallisuudeltaan hän oli avaari.

Fazu Alijeva syntyi sotilaan perheeseen. Hän työskenteli keskikoulun jälkeen opettajana, opiskeli Dagestanin naisten pedagogisessa instituutissa vuosina 1954–1955 ja valmistui Maksim Gorkille nimetystä Moskovan kirjallisuusinstituutista vuonna 1960. Vuonna 1965 hän liittyi NKP:n jäseneksi.

Vuodesta 1962 lähtien Alijeva työskenteli Dagestanin oppikirjakustantamon toimittajana. Vuonna 1971 hänestä tuli seitsemällä kielellä ilmestyvän "Dagestanin nainen" -aikakauslehden päätoimittaja. Alijeva oli Dagestanin korkeimman neuvoston varapuheenjohtaja 15 vuoden ajan. Vuodesta 1971 lähtien hän toimi Dagestanin rauhanpuolustajien komitean puheenjohtajana ja vuodesta 1994 Dagestanin naisten liiton puheenjohtajana.

Alijeva kirjoitti avaarin ja venäjän kielillä. Hän julkaisi yli 80 runo- ja proosakirjaa. Ensimmäiset teokset ilmestyivät vuonna 1949 ja ensimmäiset runokirjat *Golubaja doroga* ("Sininen tie") ja *Gagarab roso* ("Kotikylä") vuonna 1959. Runokokoelma *Antsila mikabileb ih* ("Kahdeksastoista kevät", 1968) sai Suleiman Stalskille nimetyn Dagestanin valtionpalkinnon vuonna 1969. Samana vuonna Alijevalle myönnettiin Dagestanin kansanrunoilijan arvonimi. Romaani *Rakul gerekgorotsa unaro* ("Tuuli ei vie multapaakkua", 1968) on palkittu Nikolai Ostrovskille nimetyssä kilpailussa.

Alijeva sai toiminnastaan kaksi znak potšota -kunniamerkkiä, kaksi kansojen ystävyyden kunniamerkkiä sekä apostoli Andreaan kunniamerkin vuonna 2002.

Lähteet
-------

1. ↑  Народная поэтесса Дагестана Фазу Алиева скончалась на 84 году жизни  1.1.2016. TASS. Viitattu 2.1.2016. (venäjäksi)
2. 1 2 3 4 5 6  Bolšaja biografitšeskaja entsiklopedija *mirslovarei.com*. Viitattu 1.4.2011. (venäjäksi)
3. 1 2 3 4  Kratkaja literaturnaja entsiklopedija *feb-web.ru*. Viitattu 1.4.2011. (venäjäksi)
4. ↑  RIA "Dagestan": Muhu Alijev pozdravil kollektiv žurnala "Ženštšina Dagestana" s 50-letijem *riadagestan.ru*. Viitattu 1.4.2011. (venäjäksi)
5. ↑  RIA "Dagestan": Fazu Alijeva: "Ja prošu vas – nikogda ne streljaite drug v druga" *riadagestan.ru*. Viitattu 1.4.2011. (venäjäksi)
6. ↑  *Bolšaja Sovetskaja Entsiklopedija, tom 1*, s. 435. Moskva: Sovetskaja Entsiklopedija, 1970.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Italia
* Israel
* Belgia
* Yhdysvallat
* Ruotsi
* Tšekki
* Alankomaat
* Puola

 |
|  |
| Tieteilijät | 
* CiNii

 |

 |
**Ars Magica** (suom. *taikuuden taide*) on Jonathan Tweetin ja Mark Rein-Hagenin kehittämä roolipeli. Peli sijoittuu niin sanottuun "Myyttiseen Eurooppaan", joka on keskiaikainen Eurooppa, jossa sen aikaiset uskomukset ovat tosia: keijut ja haltijat asuttavat metsiä, maagit käyttävät taikavoimia, hirviöt syövät lapsia jne..

Pelissä pelaajat ovat *maageja*, jotka hallitsevat voimakkaita loitsuja. Pääpaino on itse taikuuden lisäksi maagien välisessä politiikassa. Maagit muodostavat yhteisön (Order of Hermes), joka jakautuu huoneisiin (houses). Huoneet kilpailevat ja juonivat keskenään, mikä muodostaa monien mielestä pelin suolan.

Säännöt
-------

Erityistä Ars Magicassa sen ilmestyessä oli etenkin se, että toisin kuin monet muut ensimmäiset roolipelit, se ei pyrkinyt siihen, että pelaajien hahmot olisivat ominaisuuksiltaan tasavertaisia tai tasapainossa. Pelaajat muodostavat usealla hahmolla ryhmän, johon kuuluu maagien lisäksi palvelijoita, sotureita ja muita maageihin verrattuna heikkoja hahmoja. Järjestelmä mahdollistaa myös kiertävän pelinjohtajuuden.

Pelin magiajärjestelmää kuvataan edelleen yhdeksi roolipelien parhaista. Maageilla ei ole pelkästään ennalta määrättyjä loitsuja, vaan säännöt mahdollistavat kussakin tilanteessa tarvittavien spontaanien loitsujen luomisen. Spontaanit loitsut eivät ole yhtä voimakkaita kuin ennalta opetellut, mutta ne tuovat loitsujärjestelmään huomattavasti joustavuutta.

Historia
--------

Lion Rampant Games julkaisi Ars Magican ensimmäisen ja toisen laitoksen 1980-luvun lopulla. 1990-luvun alussa pelin julkaisuoikeudet siirtyivät White Wolfille, jonka Rein-Hagen oli perustanut. White Wolf julkaisi pelin kolmannen laitoksen. Ars Magica myytiin Wizards of the Coastille, mutta juuri ennen neljännen laitoksen ilmestymistä oikeudet myytiin Atlas Gamesille. Viides laitos ilmestyi vuoden 2004 lopulla.

Ars Magica ja World of Darkness
-------------------------------

White Wolfin vanhan World of Darkness -roolipelimaailma, jonka Mark Rein-Hagen myös alun perin loi, sisältää viitteitä Ars Magican myyttiseen Eurooppaan. Esimerkiksi Ars Magican vanhemmissa laitoksissa *Tremere*-nimisen maagien huoneen usea maagi muuttui vampyyreiksi tavoitellessaan valtaa ja yhä voimakkaampia taikavoimia. World of Darknessin Vampire: The Masquerade -pelin maailmassa *Tremere* on vampyyriklaani, joka syntyi keskiajalla maagien havitellessa kuolemattomuutta. Mage: The Ascension -pelin maageilla on klaani nimeltä Order of Hermes. Nämä ovat jäänteitä ajalta, jolloin White Wolf julkaisi Ars Magicaa. 

Ars Magican ja World of Darknessin yhteydet alkoivat heiketä jo pelin neljännessä laitoksessa. Viidennen laitoksen toimittaja David Chart päätti irrottaa lopullisesti Ars Magican maailman World of Darkness -jatkumosta. Viidennessä laitoksessa ei ole enää lainkaan viittauksia vampyyri-Tremereihin ja kyseisiä tapahtumia ei virallisen kaanonin mukaan koskaan tapahtunut.

Triviaa
-------

Legendan mukaan Rein-Hagen suostui siihen, että sääntökirjan kannessa on ensin Jonathan Tweetin nimi sillä ehdolla, että hänen nimensä kirjoitetaan muodossa *Mark Rein•Hagen*.
**Baltic Circle** on kansainvälinen nykyteatterifestivaali, joka järjestetään aina marraskuussa esityskohtaisissa tiloissa Helsingissä.

Toiminnan ydin
--------------

**Yhteistyö:** Baltic Circle toimii yhteistyössä eurooppalaisten ja kotimaisten teatterifestivaalien ja tuotantokeskusten kanssa.

**Kehittämistyö**: Festivaali järjestää koulutusta, seminaareja ja työpajoja sekä osallistuu julkiseen taidekeskusteluun. Keskeisintä kehittämistyötä on vuoropuhelu taiteilijoiden ja yleisön kanssa.

**Uudet tuotantomallit:** Festivaalilla nähdään Baltic Circlen omia tuotantoja sekä kansainvälisiä yhteistuotantoja, joissa Baltic Circle toimii osatuottajana. Baltic Circle pilotoi nykyteatteri- ja esitystaiteen residenssitoimintaa Suomessa.

**Kulttuurivaihto:** Baltic Circle tuo Suomeen kansainvälisiä vierailuesityksiä ja esittelee suomalaisen nykyteatterikentän uusia kykyjä.

**Diskurssi*selvennä*:** Baltic Circle on yhteisö, jossa taiteen tekijät ja yleisö voivat käydä keskustelua ja kyseenalaistaa sekä tutkia uusia näkökulmia taiteeseen ja ympäröivään maailmaan.

Historia
--------

Vuodesta 1996 Baltic Circle -hanke*selvennä* on edistänyt eurooppalaista kulttuurivaihtoa lähinnä Itämeren alueella. Taiteilijavaihto, draamakäännökset, kansainväliset yhteistuotannot sekä Euroopan tason kulttuurihankkeet ovat tärkeä osa Baltic Circlen toimintaa.
Baltic Circle -festivaaleja on järjestetty Helsingissä vuodesta 2000 alkaen ja vuodesta 2007 vuosittain. Festivaali esittelee nykyteatterin uusimpia suuntauksia ja toimii kohtaamis- ja verkostoitumispaikkana teatterin ammattilaisille ja yleisölle. 
Baltic Circle -hanketta on ollut luomassa joukko suomalaisia teatterin ammattilaisia, joita yhdistää halu tehdä taiteellisesti kunnianhimoista nykyteatteria ja siten myös taiteellisesti kunnianhimoisia nykyteatterifestivaaleja. Baltic Circle tekee yhteistyötä Pohjois- ja Itä-Euroopan teatterifestivaalien, tuotantokeskusten ja monien kulttuuri-instituuttien kanssa. Vuonna 2007 Baltic Circle saavutti pohjoismaisella ministerineuvostotasolla Ars Baltica -statuksen. Vuodesta 2007 lähtien se on ollut myös jäsenenä kansainvälisessä esittävien taiteiden nykytaideverkosto IETM:ssa (+400 jäsentä) sekä FIT (Festivals In Transition) -verkostossa.
Baltic Circle on toiminut pääjärjestäjänä ja osajärjestäjänä useissa EU-hankkeissa sekä saanut työstään Suomen Teatteriliiton tunnustuspalkinnon vuosina 2001 ja 2005. Tärkeimmät tukijat ovat Q-teatteri, Helsingin kulttuurikeskus, opetus- ja kulttuuriministeriö, EU:n Kulttuuriohjelma sekä Suomen Kulttuurirahasto.

Aiheesta muualla
----------------

* balticcircle.fi
*Tämä artikkeli kertoo Britannian kuninkaallisen laivaston Swiftsure-luokan sukellusveneestä. Muita samannimisiä aluksia on täsmennyssivulla.*

**HMS Superb** (viirinumero S109) oli Britannian kuninkaallisen laivaston Swiftsure-luokan sukellusvene.

Valmistus
---------

*Pääartikkeli: Swiftsure-luokka (sukellusvene)*
Alus tilattiin 20. toukokuuta 1970 Vickers Shipbuilding Groupsilta (nykyisin osa BAE Systems Submarine Solutionsia), missä köli laskettiin 16. maaliskuuta 1972. Se laskettiin vesille 30. marraskuuta 1974 ja valmistui 13. marraskuuta 1976.

Palvelus
--------

Alus oli 1982 Falklandin sodan aikana huhujen mukaan Etelä-Atlantilla, mutta alus ei osallistunut sotatoimiin. Alus operoi 2001 Intian valtamerellä tukien Afganistanin miehitystä. Alus vaurioitui toukokuussa 2008 Punaisella merellä osuttuaan vedenalaiseen esteeseen. Alus ei saanut vuotoa, mutta se ei kyennyt sukeltamaan kaikuluotaimen vaurioiduttua. Aluksen palattua kotitukikohtaansa Devonportiin se poistettiin palveluksesta 26. syyskuuta 2008.

Lähteet
-------

* Gardiner, Robert (toim.): *Conway's All the World's Fighting Ships 1947–1995*. Lontoo, Englanti: Conway Maritime Press, 1995. ISBN 0-85177-605-1. (englanniksi)

### Viitteet

1. ↑  Gardiner, Robert s. 531

*Swiftsure*-luokan sukellusveneet

|  |
| --- |
| *HMS Swiftsure* - *HMS Sovereign* - *HMS Superb* - *HMS Sceptre* - *HMS Spartan* - *HMS Splendid* |
| Edeltäjät: *Churchill*-luokka – Seuraaja: *Trafalgar*-luokka |
**Siddhartha** on Hermann Hessen vuonna 1922 julkaistu romaani. Saksankielisen alkuteoksen alaotsikko on *Eine indische Dichtung* ("Intialainen runoelma"). Siddhartha sijoittuu Buddhan aikaan. Vaikka kirjan päähenkilö jakaakin saman nimen Buddhan eli Siddhartha Gautaman kanssa, on kyseessä eri henkilö.

Romaani kertoo brahmaanin (ks. kastilaitos) pojan Siddharthan pyrkimyksestä valaistumiseen. Mukana matkassa hänellä on ystävänsä Govinda. Kaksikko liittyy vaeltaviin munkkeihin, ja kun he kuulevat Buddhasta, valaistuneesta, ryhtyy Govinda tämän seuraajaksi. Siddhartha päättää kuitenkin etsiä valaistumista ominensa koska on vakuuttunut että todellinen totuus ja pelastus löytyy vain henkilökohtaisten kokemusten kautta, eikä muiden opetusten perusteella.

Siddhartha jatkaa vaellustaan, kohdaten matkallaan mm. lautturi Vasudevan, joka kuljettaa hänet ilman korvausta joen toiselle puolelle. Matkan päätteeksi Siddharta ihastuu Kamalaan, kurtisaaniin. Kamala lupaa opastaa nuorta miestä ruuminnautintojen maailmaan (maksua vastaan). Ansaitakseen Kamalaa varten tarvitsemaansa rahaa Siddharta aloittaa työskentelynsä liikemiehenä, aluksi apulaisena mutta pian menestyen uudessa ammatissaan - oppien myös nauttimaan tästä uudesta elämäntavastaan. Hänellä ja Kamalalla on tiivis rakkaussuhde, josta Siddharta kuitenkin lopuksi luopuu masentuessaan ja päättäessään että tällainen normaali elämä ei kuitenkaan ole hänen oikea kohtalonsa.

Vaelluksellaan Siddharta palaa lautturin kuljetettavaksi, ihastuu jokeen ja lautturin sisäiseen rauhaan, ja tämän elämäntyyliin. Lautturi ottaa hänet kumppanikseen. Samaan aikaan Kamala synnyttää Siddhartalle lapsen. Vanhettuaan ja urasta luovuttuaan Kamala luovuttaa omaisuutensa uskonnollisille ryhmittymille, ja lyöttäytyy mukaan seuraamaan Buddhaa. Joen lähettyvillä käärme puree Kamalaa, ja hänen vaelluksella mukana oleva poikansa lähtee kutsumaan apua lauttureilta. Kamala ja Siddharta tunnistavat toisensa, ja Kamala kertoo pojan olevan Siddhartan poika. Kamalan kuoltua poika jää asumaan lauttureiden luokse, mutta suhteesta muodostuu vaikea. Lopulta Siddhartan on hyväksyttävä se että hänen poikansa jättää hänet taakseen, kuten hän kirjan alussa jätti omat vanhempansa.

Kirja päätyy kertomaan Siddhartan uudet ajatukset, joiden mukaan liiallinen onnen ja totuuden etsintä vaikeuttaa niiden löytämistä. Hän uskoo että viisaat sanat ovat turhia, aika on illuusiota, ja lopulta kaikki on yhtä, samaa alkuperää ja olemusta. Tällä yhdellä viitattaneen hindulaisuuden ajatuksiin jumalista, jotka ovat kaikki myös lähtöisin samasta alkuperästä.

Aiheesta muualla
----------------

* Siddhartha alkuperäisenä kokotekstinä saksaksi ja englanniksi Gutenberg-projektissa
* Siddharthalle omistettu julkinen wiki (Arkistoitu – Internet Archive) (englanniksi)
* Siddhartha äänikirjana Librivoxista
* *Siddhartha* study guide and teacher's guide - themes, quotes, literary devices, multimedia
Fayez Tarawneh
**Fayez Tarawneh** (arab. فايز الطراونة‎, *Fāyiz aṭ-Ṭarāwina*; 1. toukokuuta 1949 – 15. joulukuuta 2021) oli jordanialainen poliitikko, joka toimi kahdesti Jordanian pääministerinä. Hän toimi myös kuninkaallisen hašemiittisen hovin päällikkönä.

Nuoruus ja opiskelu
-------------------

Tarawneh syntyi vuonna 1949. Hän suoritti taloustieteen kandidaatin tutkinnon Jordanian yliopistosta. Hänellä oli myös maisterin tutkinto (1974) ja tohtorin tutkinto (1980) taloustieteessä, molemmat Etelä-Kalifornian yliopistosta.

Ura
---

Tarawneh oli Jordanian suurlähettiläs Yhdysvalloissa ja johti Jordanian valtuuskuntaa, joka vastasi vuonna 1994 rauhanneuvotteluista Israelin kanssa. Pääministenä Tarawhnek toimi 20. elokuuta 1998 – 4. maaliskuuta 1999. Hän oli kuningas Husseinin kauden viimeinen pääministeri. Kuninkaallisen hovin päälliköksi hänet nimettiin vuonna 1999. Hän oli aiemmin ollut muun muassa ulkoministerinä sekä kauppaministerinä. Tarawneh nimitettiin senaattoriksi vuonna 2003.

Tarawneh nimitettiin pääministeriksi toisen kerran 26. huhtikuuta 2012 edeltäjänsä Awn Shawkat Al-Khasawnehin äkillisen eron jälkeen. Hän oli virassa lokakuuhun 2012 saakka, jolloin Abdullah Ensour nimitettiin pääministeriksi. Kuningas Abdullah II nimitti 28. tammikuuta 2013 Tarawnehin kuninkaallisen hovin päälliköksi Riyad Abu Karakin tilalle.

Tarawneh kuoli 15. joulukuuta 2021 72-vuotiaana.

Palkinnot ja tunnustukset
-------------------------

Tarawnehille myönnettiin vuonna 1995 israelilaisen Elyakim Rubinsteinin kanssa Gabrielin rauhanpalkinto roolistaan neuvotteluissa, jotka johtivat Israelin ja Jordanian rauhansopimuksen allekirjoittamiseen lokakuussa 1994.

Lähteet
-------

1. 1 2 3 4 5 6 7  "Fayez Tarawneh named Royal Court chief", 29 January 2013.
2. ↑  "Jordan's king swears in new cabinet", 2 May 2012.
3. ↑  "History of the Embassy", Embassy of the Philippines in Amman. Luettu 15 joulukuu 2021. Archived from the original on 14 maaliskuu 2012.
4. ↑  "Jordan's prime minister resigns", 26 April 2012.
5. ↑  "VIDEO: Former PM Fayez Tarawneh passes away".
6. ↑  University archives (Arkistoitu – Internet Archive)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa
* Israel
* Yhdysvallat

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Fayez Tarawneh
**Arsenaali** on nimitys, jota käytetään antiikin aikaisesta asevarastosta Ateenan Agoralla Kreikassa. Se sijaitsi Agoran luoteislaidalla Kolonos Agoraioksen kukkulalla Hefaistoksen temppelin pohjoispuolella.

Arsenaali rakennettiin hellenistisellä ajalla noin vuonna 320–260 eaa. Sitä käytettiin todennäköisesti aseiden ja muiden sotavarusteiden säilyttämiseen, mistä se on saanut nykyisen nimensä. Tulkinta perustuu vertailuun muihin vastaavan kaltaisiin rakennuksiin. Rakennuksen käyttö on saattanut liittyä historiallisista lähteistä tunnettuun Ateenan sotilasasioista vastanneen rahastonhoitajan virkaan. Arsenaali tuhoutui mahdollisesti roomalaisten hyökkäyksessä Sullan johdolla vuonna 86 eaa. Myöhemmin sen osia käytettiin rakennusmateriaalina.

Arsenaali oli suurikokoinen suorakulmainen rakennus, joka oli tehty kalkkikivestä. Sen koko oli noin 17,6 x 44,4 metriä. Näin se oli suurempi kuin viereinen Hefaistoksen temppeli. Rakennus oli tehty luoteis-kaakkoissuunnassa ja sen ovi oli länsipäässä. Sen sisällä oli kattoa tukemassa kaksi kahdeksan pylvään riviä, jotka jatkoivat sen kolmeen laivaan. Rakennuksen perustusten alla oli kolme suurta vesisäiliötä muun muassa sadeveden keräämistä varten.

Arsenaalista on säilynyt nykyaikaan vain joitakin sen perustusten osia. Sen koko ja muoto tunnetaan lähinnä kallioon rakennusta varten hakattujen leikkausten ansiosta. Rakennuksen kaivaukset suoritettiin vuosina 1936–1937.

Lähteet
-------

1. 1 2 3 4  Agora Monument: Arsenal *Agora Excavations*. The American School of Classical Studies at Athens. Viitattu 11.4.2016.
2. 1 2 3  Athens, Arsenal *Perseus*. Viitattu 11.4.2016.
3. 1 2 3  Arsenal *The Ancient Agora of Athens*. Virtual Reality Digital Collection. Viitattu 11.4.2016.
*Tämä artikkeli käsittelee jääkiekkoilijaa. Rap-artisti Chris "Mac Daddy" Kellystä kerrotaan artikkelissa Kris Kross.*

**Chris Kelly** (s. 11. marraskuuta 1980 Toronto, Ontario, Kanada) on kanadalainen jääkiekkoilija, pelipaikaltaan keskushyökkääjä. Hän edustaa NHL-seura Ottawa Senatorsia.

Ura
---

Kelly syntyi Torontossa, mutta kasvoi Bowmanvillessä. Hän aloitti jääkiekon Clarington Recreational Hockey Leaguessa. Virallisella junioritasolla Kelly pelasi ensimmäisen kerran London Knightsissa OHL-sarjassa. Kaudella 1998–1998 Kelly teki 36 maalia ja NHL-seura Ottawa Senators varasi hänet kolmannella kierroksella kesällä 1999. Kelly teki hyviä tehoja OHL:ssä toisena seuranaan Sudbury Wolves. Kaudella 2001–2002 hän pelasi myös AHL:ssä Grand Rapids Griffinsissä. Kelly siirtyi Ottawan organisaatioon kaudeksi 2002–2003, mutta pelasi koko kauden AHL:ssä Binghamton Senatorsissa. 

Myös kausi 2003–2004 sujui lähes kokonaan AHL:n puolella lukuun ottamatta neljää NHL-ottelua Ottawan paidassa. NHL-debyytti tuli helmikuussa 2004 ottelussa Toronto Maple Leafsia vastaan. NHL:n työsulkukauden 2004–2005 Kelly pelasi AHL:ssä toimien joukkueen kapteenina ja teki 77 ottelussa 60 tehopistettä. Hänellä oli kauden viidenneksi paras plus-miinus-lukema tuloksella +30.

Kausi 2005–2006 oli Kellyn ensimmäinen täysi kausi NHL:ssä, ja hän teki 72 ottelussa puolustavassa roolissa 25 tehopistettä. Kellyn pääsääntöinen rooli Senatorsissa oli tappaa alivoimaa ja puolustaa hyvin. Kaudella 2006–2007 Kelly teki NHL-uransa ennätystehot, 82 ottelussa syntyneet 38 pistettä, ja jatkoi hyvää tahtiaan myös pudotuspeleissä, joissa Senators eteni finaaleihin, jotka se kuitenkin hävisi Anaheim Ducksille. Heinäkuussa 2007 Kelly teki seuran kanssa yksivuotisen jatkosopimuksen. Hänestä tuli kauden jälkeen vapaa pelaaja, mutta Kelly teki seuran kanssa nelivuotisen jatkosopimuksen kesäkuussa 2008.

Kelly aloitti kauden 2010–2011 Senatorsissa, mutta hänet kaupattiin helmikuussa 2011 Boston Bruinsiin vaihdossa toisen kierroksen varausvuoroon. Hän voitti Bruinsissa tuona kautena Stanley Cupin. Hän teki pudotuspeleissä 2011 13 tehopistettä, viisi maalia ja kahdeksan syöttöpistettä.

Aiheesta muualla
----------------

* Chris Kelly Legends of Hockey -sivustolla (englanniksi)
* Chris Kelly The Internet Hockey Databasessa (englanniksi)
Chris Foss vuonna 2014.
**Chris Foss**, koko nimeltään **Christopher F. Foss** (s. 16. maaliskuuta 1946, Guernsey), on englantilainen kuvittaja. Hänet tunnetaan parhaiten science fiction -kuvituksistaan, joissa keskeisellä sijalla ovat futuristiset avaruusalukset.

Foss opiskeli arkkitehtuuria Cambridgen yliopistossa. Hän on tehnyt science fiction -kuvituksia, lähinnä kirjankansia, 1970-luvulta lähtien. Kuvitustöissään Foss käyttää retussiruiskua ja siveltimiä. Fossin viimeistelty tyyli on tuttu satojen pokkarien kansikuvista, ja hän on saanut myös runsaasti jäljittelijöitä.

Fossin näyttävät kuvat ovat kovan teknologian ylistystä. Hänen kuvissaan ovat pääosassa hirviömäiset avaruusalukset, massiiviset rakennukset tai jättiläismäiset robotit, taustanaan avaruuden syvyydet tai pilvimaisemat, joissa ihmisiä ei juuri näy. Fossin avaruusalukset eroavat tyypillisistä vaaleanharmaista science fiction -aluksista. Ne ovat isoja, niissä on kirkkaat värit ja ne ovat monimuotoisia, ulkoasultaan melkeinpä goottilaisia. Foss on vaikuttanut useisiin kuvittajiin ja elokuvantekijöihin, mutta on työskennellyt varsinaisesti vain kahden elokuvan, Alienin ja Die Sturzfliegerin parissa. Foss oli myös H. R. Gigerin ja Jean Giraudin kanssa mukana Alejandro Jodorowskyn sittemmin keskeytyneessä Dyynin filmatisoinnissa.

Tieteiskuvitustensa vastapainona Foss on myös kuvittanut Alex Comfortin kirjan Rakasta hellästi (*The Joy of Sex*), jota varten hän piirsi valokuvien pohjalta ihmishahmoja herkin siveltimenvedoin. 2000-luvulla Foss ei enää ole juuri tehnyt kirjojen kansikuvia, vaan myy sen sijaan töidensä originaaleja ja vedoksia.

Foss on julkaissut neljä kokoomateosta töistään:

* Science Fiction Art (1976)
* 21st Century Foss (1978)
* The Chris Foss Portfolio (1990)
* Hardware: The Definitive SF Works of Chris Foss (2011)

Lähteet
-------

1. 1 2 3 4 5  Foss, Chris *Science Fiction Encyclopedia*. Viitattu 30.1.2021. (englanniksi)
2. ↑  Frank Pavich: Jodorowsky's Dune (dokumentti) *imdb.com*. Viitattu 30.1.2021.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Belgia
* Yhdysvallat
* Australia
* Alankomaat
* Puola

 |
|  |
| Muut | 
* Europeana
* IdRef

 |

 |
**Alessandro Schöpf** (s. 7. helmikuuta 1994 Umhausen) on itävaltalainen jalkapalloilija, joka edustaa Saksan Bundesliigassa pelaavaa Schalke 04:ää. Oikeajalkainen Schöpf on pelipaikaltaan hyökkäävä keskikenttäpelaaja.

Seurajoukkueura
---------------

Schöpf siirtyi vuonna 2009 kotimaastaan Bayern Münchenin juniorijoukkueeseen. Hän ei pelannut seuran edustusjoukkueen paidassa yhdessäkään ottelussa. Seuran kakkosjoukkueessa Schöpf pelasi 63 ottelua tehden 22 maalia ja voittaen Regionalliga Bayernin kaudella 2013–2014. Heinäkuussa 2014 Schöpf siirtyi 2. Bundesliigan 1. FC Nürnbergiin. Hän pelasi seuran paidassa 51 ottelua tehden 11 maalia.

Tammikuussa 2016 Schöpf siirtyi Bundesliigan Schalke 04:ään. Hän teki pääsarjadebyyttinsä samassa kuussa SV Darmstadtia vastaan. Avausmaali syntyi seuraavassa ottelussa VfL Wolfsburgia vastaan. Kauden 2020–2021 loppuun mennessä hän on pelannut seurassa 112 bundesliigaottelua ja tehnyt niissä kymmenen maalia. Hän on tehnyt yhden maalin sekä Mestarien liigassa, jossa on pelannut neljä ottelua, että Eurooppa-liigassa, jossa on pelannut 12 kertaa.

Maajoukkueura
-------------

Schöpf on pelannut Itävallan alle 16-, 18-, 19- ja 21-vuotiaiden maajoukkueissa. 26. maaliskuuta 2016 Albaniaa vastaan hän teki debyyttinsä Itävallan maajoukkuessa. Ensimmäisen maaottelumaalinsa hän teki Maltaa vastaan saman vuoden toukokuussa. EM-kilpailuissa 2016 hän tuli vaihdosta kentälle Itävallan kaikissa kolmessa ottelussa ja teki maalin päätöskamppailussa Islantia vastaan. Hän on pelannut viisi MM-karsintaottelua. Kaikkiaan hän on pelannut 27 maaottelua ja tehnyt niissä viisi maalia.

Saavutukset
-----------

**Seurajoukkuetasolla**

* Regionalliga Bayern: 2013–2014

Lähteet
-------

1. ↑   (Arkistoitu – Internet Archive)
2. 1 2 3 4  Alessandro Schöpf Transfermarkt-sivustolla (englanniksi)
3. ↑  ÖFB-Team triumphiert im ersten EURO-Testspiel *krone.at*.  26.3.2016. Kronen Zeitung. Viitattu 27.3.2016. (saksaksi)

Aiheesta muualla
----------------

* Kuvia tai muita tiedostoja aiheesta **Alessandro Schöpf** Wikimedia Commonsissa

  

Itävallan joukkue – Jalkapallon EM-kilpailut 2016
1 Almer |
2 Garics |
3 Dragović |
4 Hinteregger |
5 Fuchs |
6 Ilsanker |
7 Arnautović |
8 Alaba |
9 Okotie |
10 Junuzović |
11 Harnik |
12 Lindner |
13 Suttner |
14 Baumgartlinger |
15 Prödl |
16 Wimmer |
17 Klein |
18 Schöpf |
19 Hinterseer |
20 Sabitzer |
21 Janko |
22 Jantscher |
23 Özcan |
Valmentaja Koller

Itävallan joukkue – Jalkapallon EM-kilpailut 2020
1 A. Schlager |
2 Ulmer |
3 Dragović |
4 Hinteregger |
5 Posch |
6 Ilsanker |
7 Arnautović |
8 Alaba |
9 Sabitzer |
10 Grillitsch |
11 Gregoritsch |
12 Pervan |
13 Bachmann |
14 Baumgartlinger |
15 Lienhart |
16 Trimmel |
17 Schaub |
18 Schöpf |
19 Baumgartner |
20 Onisiwo |
21 Lainer |
22 Lazaro |
23 X. Schlager |
24 Laimer |
25 Kalajdžić |
26 Friedl |
Valmentaja Foda
**Bifurkaatio** argumentaatiovirheenä merkitsee asian purkautumista kahdella eri merkityksellisellä tavalla. Se on sukua hätäiselle päätelmälle sekä virheelliselle dilemmalle. Sen yleinen kaava on seuraava:

1. Asia P voi johtua muun muassa joko A:sta tai B:stä (tai C:stä, D:stä jne, mutta nämä vaihtoehdot sivuutetaan)
2. Jos asia P ei johdu A:sta, sen on johduttava B:stä
3. Koska P ei johdu B:stä, se johtuu A:sta

Esimerkkejä:

* "Me tiedämme että Irakissa on joukkotuhoaseita, mutta YK:n tarkastajat eivät ole löytäneet niitä. Se merkitsee, että Saddam on kätkenyt ne jonnekin."
* "Jääkäri, te ette ikinä tee mitään aktiivisesti! Oletteko te täysi tampio vai yritättekö te aktiivisesti sabotoida komentojani!"

Tunnetuin esimerkki bifurkaatiosta on niin sanottu Mortonin haarukka, joka on saanut nimensä Henrik VII:n kanslerin Sir John Mortonin mukaan. Hänen mukaansa 

> »valtakuntamme aateliset näyttäytyvät meidän silmiimme köyhinä tai rikkaina; jos he näyttäytyvät köyhinä, heillä on varmasti rahoja säästössä ja kätkössä, joten heitä voidaan verottaa, ja jos he esiintyvät rikkaina, heiltä varmasti liikenee rahaa verotettavaksi asti.» 
> 
> 

Jos Morton iski silmänsä johonkuhun aateliseen, tämä joutui ojasta allikkoon: olivatpa hänen elämäntapansa millaiset tahansa, verottaja iski aina kovalla kädellä. Morton ei ottanut huomioon sitä mahdollisuutta, että kyseinen aatelinen aivan oikeasti oli köyhä eikä hänellä ollut varaa maksaa veroja.

Lähteet
-------

1. ↑  Auramo, Mika: Bifurkaatio *lyseo.org*. Viitattu 24.7.2023.
2. ↑  Morton's Fork *encyclopedia.com*. Viitattu 25.7.2023. (englanniksi)
Messalina pitelemässä Britannicusta. Marmoriveistos noin vuodelta 45 jaa.
**Valeria Messalina** (noin 23–48) oli Rooman keisari Claudiuksen kolmas vaimo. Hän oli Claudiuksen suuri rakkaus, mutta hän petti tätä lukemattomien miesten kanssa. Messalina oli 33 vuotta Claudiusta nuorempi. Messalinan kanssa Claudius sai pojan, Britannicuksen, ja Octavia-tyttären. Messalina rakastui senaattori Gaius Siliukseen. Claudiuksen poissa ollessa Messalina vietti suurin juhlamenoin häitä Siliuksen kanssa. Messalina yritti silloin anastaa vallan Claudiukselta ja asettaa Siliuksen uudeksi keisariksi. Claudius kuitenkin teloitutti molemmat syytettyinä maanpetoksesta.

Lähteet
-------

* Tieteen Kuvalehden Historia 4/2008 s. 21

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Tšekki
* Alankomaat
* Puola
* Vatikaani

 |
|  |
| Taiteenala | 
* ULAN

 |
|  |
| Henkilöt | 
* Deutsche Biographie

 |
|  |
| Muut | 
* IdRef

 |

 |
**Sidelista** on huonekaluteollisuudessa yleisesti käytetty rungon komponentti. Yleisintä sidelistojen käyttö on keittiörunkojen valmistajilla. Sidelistan tarkoituksena on pitää runkoa jäykkänä. Jos runko on kasattu tehtaalla, niin sidelista voi toimia myös tilapäisenä tukena vähentäessä kuljetusvaurioita. Suomessa on tapana kiinnittää keittiörungot seinään ruuveilla sidelistan läpi.

Sidelista rungon osana
----------------------

Tavallisesti sidelista yhdistää rungon molemmat sivut, mutta erikoisrungoissa voi olla muitakin ratkaisuja. Yksinkertainen runko muodostuu kahdesta sivusta, alapohjasta, yläpohjasta, taustasta ja sidelistasta. Sidelistan pituus riippuu rungon leveydestä. Tavallisessa rungossa on yhdestä kolmeen sidelistaan.

Sidelista komponenttina
-----------------------

Sidelistan tavanomaisin materiaali on koivuvaneri, joka ensin sahataan pitkiksi soiroiksi. Sidelistat kalvoitetaan ja tapitetaan. Yleensä sidelistan päädyssä on kaksi liimattua puutappia. Sidelista voi olla joko kokonaan ympärikalvoitettu tai vain osittain niin, että yksi puoli on peitetty osittain. Riippuen keittiökalusteiden valmistajasta sidelista voi olla kalvoltaan aina yksivärinen tai vaihdella rungon värin mukana. Sidelistoja voi kalvoittaa myös erilaisilla puukuviokalvoilla, joiden materiaalina on yleensä PP tai PVC.

Suomessa toimii sidelistojen valmistukseen erikoistuneita pajoja.
**Sida Košutić** (20. maaliskuuta 1902 Radoboj – 13. toukokuuta 1965 Zagreb) oli kroatialainen prosaisti, runoilija ja toimittaja. Hän on kirjoittanut myös romaaneja, novelleja, näytelmiä, kirjallisia esityksiä ja esseitä.

Košutić päätti lukion Karlovacissa ja Zagrebissa, missä hän opiskeli opettajaksi. Hän oli myös sanomalehden toimittaja (1939–1944) ja oikolukija (1945–1948). Hän on julkaissut proosateoksia, kirjallisuus- ja muita esseitä ja noin kaksikymmentä lehteä ja julkaisua. Hänen tuotantoaan on julkaistu useissa kroatian nykyrunouden ja proosan antologioissa*lähde?*.

Lähteet
-------

1. 1 2  Kroatian tietosanakirja (kroatiaksi)
2. ↑  Kroatian bibliografinen sanakirja (kroatiaksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Yhdysvallat
* Tšekki
* Alankomaat

 |
|  |
| Muut | 
* IdRef

 |

 |
**Nyt tai ei koskaan** on Rob Reinerin ohjaama vuonna 2008 ensi-iltansa saanut komediallinen draamaelokuva, jonka kahta pääosaa näyttelevät Jack Nicholson ja Morgan Freeman.

Juoni
-----

Miljonääri Edward Cole (Nicholson) ja autonkorjaaja Carter Chambers (Freeman) saavat kuulla sairastuneensa syöpään. Sairaalan vuodeosastolla he keksivät tehdä listan asioista, jotka he haluaisivat tehdä ennen kuin kuolevat. Niin ystävykset Edward ja Carter pääsevät elämiensä seikkailuun miljonäärin yksityiskoneella.

Arvioita
--------

*Turun Sanomien* Tapani Maskula ei juuri arvostanut elokuvaa: "*Nyt tai ei koskaan* on rypyttömäksi siloteltu, rutinoiduilla veteraaninäyttelijöillä varustettu aikuisyleisön kylmäkiskoinen viihdepaketti patenttiratkaisuineen. Lähestyvän kuoleman jalostavaa vaikutusta valuttava siirappi makeutetaan varmuuden vuoksi vielä taustakertojalla ja somistellaan silmiinpistävästi lavastetuilla kaukomaiden digitaalimaisemilla."

Lähteet
-------

1. 1 2  Maskula, Tapani: Irrottelua elämän loppusuoralla *Turun Sanomat*.  11.4.2008.  Arkistoitu 18.4.2019. Viitattu 18.4.2019.
**Kabardi-Balkaria** on osallistunut **Turkvision laulukilpailuun** kahdesti, vuosina 2013 ja 2014

Historia
--------

### 2013

Kabardi-Balkaria osallistui kaikkien aikojen ensimmäiseen Turkvision laulukilpailuun Turkin Eskişehirissä vuonna 2013. Edustajaksi valittiin laulaja Eldar Žanikajev kappaleella "Adamdı bizni atıbız" (Адамды бизни атыбыз). Turkvision laulukilpailun semifinaalissa Žanikajev ei päässyt jatkoon.

### 2014

Vuonna 2014 Kabardi-Balkaria osallistui uudestaan Turkvision laulukilpailuun, joka järjestettiin Kazanissa, Tatarstanissa. Edustajaksi valittiin jälleen laulaja Eldar Žanikajev kappaleella "Barama" (Барама). Kilpailun semifinaalissa Žanikajev sai 148 pistettä, jäi sijalle 24. eikä päässyt finaaliin.

Kilpailijat
-----------

Värien selitykset
  Voitto
  Toinen
  Kolmas
  Viimeinen

| Vuosi | Artisti(t) | Kieli | Kappale | Sija | Pisteet | Semif. | Pisteet |
| --- | --- | --- | --- | --- | --- | --- | --- |
| 2013 | Eldar Žanikajev | Karatšai-balkaari | "Adamdı bizni atıbız" (Адамды бизни атыбыз) | Ei päässyt jatkoon |
| 2014 | Eldar Žanikajev | Karatšai-balkaari | "Barama" (Барама) | Ei päässyt jatkoon | 24 | 148 |
| 2015 | Ei osallistunut kilpailuun |
| 2016 | Aris Appaev |  |  | Kilpailu peruttu |

Lähteet
-------

1. ↑  Granger, Anthony: Türkvizyon 2013: Participating Countries Revealed  19.10.2013. Eurovoix.com. Viitattu 6.12.2015. (englanniksi)
Nytvan piiri Permin aluepiirin kartalla.
**Nytvan piiri** (ven. Нытвенский район, *Nytvenski raion*) on kunnallinen itsehallintoalue Permin aluepiirissä Venäjällä. Vuonna 1923 perustetun piirin pinta-ala on 1 656 neliökilometriä. Asukkaita on 45 300 henkeä (vuonna 2009).

Nytvan piiri sijaitsee Permin aluepiirin keskiosassa. Pohjoisessa se rajoittuu Karagain ja Iljinskin, idässä Krasnokamskin ja Permin, etelässä Ohanskin sekä lännessä Otšorin ja Vereštšaginon piireihin. Hyötykaivannaisia ovat savi, turve, hiekka ja sora. Seudun läpi virtaa Kama-joki.

Piiriin kuuluu Nytvan kaupunki, Novoiljinskin ja Uralskin kaupunkimaiset taajamat (kaupunkikunnat) sekä viisi maalaiskuntaa: Grigorjevskoje, Postanogi, Šerja, Tšaikovskaja ja Tšekmeni (keskuspaikka Nižnjaja Garevaja). Hallinnollinen keskus on Nytva. Asutuskeskuksia on yhteensä 118.

Asukkaista on vuoden 2002 väestönlaskennan mukaan 91,7 % venäläisiä, 1,9 % komipermjakkeja ja 1,9 % tataareja. Kaupunkiväestön osuus on 71,5 %.

Piirin kautta kulkevat Permin ja Bolšaja Sosnovan sekä Permin ja Ohanskin väliset asfaltoidut maantiet. Nytvaan on Tšaikovskajan asemalta haarautuvat sivurata. Suurimmat teollisuusyritykset ovat Permin vaneritehdas ja Nytvan metallitehdas. Maatalous on erikoistunut maidon, lihan ja kananmunien tuotantoon sekä viljan ja perunan viljelyyn. Lisäksi on elintarviketeollisuutta.

Piirissä toimii kolme ammattikoulua, kaksi lasten taide- ja musiikkikoulua, kulttuuri- ja vapaa-ajankeskuksia, kirjastolaitos, kotiseutumuseo ja paikallis-TV. Paikallislehtenä ilmestyy *Novyi den* ("Uusi päivä").

Seudulla on useita arkeologisia muistomerkkejä. Nähtävyyksiin kuuluvat Nytvan ja maalaiskylien ortodoksiset kirkot sekä Nytvan vanhat rakennukset.

Lähteet
-------

1. 1 2 3 4 5 6 7  Entsiklopedija Permi: Nytvenski munitsipalnyi raion *enc.permkultura.ru*. Viitattu 28.2.2010. (venäjäksi)[vanhentunut linkki]
2. 1 2  Federalnaja služba gosudarstvennoi statistiki: Tšislennost naselenija Rossijskoi Federatsii po gorodam, posjolkam gorodskogo tipa i raionam na 1 janvarja 2009 g.  2009. Moskva:  Federalnaja služba gosudarstvennoi statistiki (Rosstat).  Arkistoitu 21.10.2011. Viitattu 28.2.2010. (venäjäksi)
3. ↑  Permski regionalnyi server: Nytvenski munitsipalnyi raion *perm.ru*.  Arkistoitu 22.12.2008. Viitattu 28.2.2010. (venäjäksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Nytvan piiri**.
* Nytvan piirin sivusto (Arkistoitu – Internet Archive) (venäjäksi)

Permin aluepiirin piirit ja *kaupunkipiirikunnat*
Aleksandrovsk • Barda • *Berezniki* • Berjozovka • Bolšaja Sosnova • Dobrjanka • Gainy • Gornozavodsk • Gremjatšinsk • Gubaha • Iljinski • Jelovo • Jurla • Jusva • Karagai • Kišert • Kizel • Kosa • Kotšovo • Krasnokamsk • Krasnovišersk • Kudymkar • *Kudymkar* • Kujeda • Kungur • *Kungur* • Lysva • Nytva • Ohansk • Oktjabrski • Orda • Osa • Otšor • Perm • *Perm* • Siva • Solikamsk • *Solikamsk* • Suksun • Tšaikovski • Tšastyje • Tšerdyn • Tšernuška • Tšusovoi • Uinskoje • Usolje • Vereštšagino • *Zvjozdnyi*
**Siddheshwari Devi** (hindiksi सिद्धेश्वरी देवी; 1908 Benares – 1977) oli intialainen laulaja.

Devi menetti äitinsä parivuotiaana ja sai myöhemmän kasvatuksen sekä johdatuksen musiikkiin tädiltään, Rajeshwari Deviltä. Hän pääsi Siyaji Maharajin oppilaaksi, mutta suurimman osan musiikinopetuksestaan hän sai Bade Ramdasilta. Hänen muita opettajiaan olivat Rajab Ali Khan ja Inayat Khan. Devi tulkitsi khyalia, mutta myös muita musiikin muotoja, kuten thumri-laulutyyliä, jota pääsi myöhemmällä urallaan opettamaankin Shriram Bharatiya Kala Kendraan. Hän esiintyi aluksi Intian kaupungeissa ja niiden hoveissa, mutta eteni kansainväliselle uralle, joka vei hänet Lontooseen, Roomaan, Kabuliin ja Nepaliin. Hänen saamiensa palkintojen joukossa olivat Sangeet Natak Akademin palkinto (1966), Padma Shri (1966) ja kirjallisuuden kunniatohtorin arvo Kolkatan Rabindra Bharati -yliopistosta (1973).

Devin johdolla opiskelivat muiden muassa hänen tyttärensä Savita Devi sekä Rita Ganguly.

Mani Kaul ohjasi vuonna 1989 hindiksi Deviä käsittelevän elokuvan *Siddheshwari*.

Lähteet
-------

1. ↑  Interpretation Centres, Varanasi – Smt. Siddheshwari Devi – Hindustani Vocalist (1908-1977) Indira Gandhi National Centre for the Arts
2. 1 2 3  Tribute to a Maestro: Siddheswari Devi ITC Sangeet Research Academy
3. ↑  Siddheshwari Devi Oxford Reference
4. ↑  Siddheshwari Devi Underscore Records
5. ↑  Siddheshwari (Mani Kaul) Indiancine.ma


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Yhdysvallat

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |
Théophile Steinlen, *La tournée du Chat Noir de Rodolphe Salis*, 1896.
**Kabaree** on viihteen muoto, joka yhdistää laulua, tanssia, komediaa ja teatteria. Tyypillisesti kabareeta esitetään ravintoloissa ja yökerhoissa, joissa yleisö istuu pöytien ääressä nauttien samalla drinkkejä. Tunnetuimpia kabareeravintoloita lienevät Moulin Rouge sekä Lido de Paris.

Kabaree sai alkunsa Pariisissa belle époque -aikakaudella 1800-luvun loppupuolella. Ihmiset viihtyivät kabareissa, sillä siellä saattoi syödä, tupakoida ja jutella ottamatta hattua pois päästä, eikä tarvinnut noudattaa kaikkia yhteiskunnan sääntöjä. Hinnat olivat halpoja, ja kabareissa kävivät niin rikkaat kuin työväenluokkakin. 1900-luvulla ensimmäisen maailmansodan lähestyessä hinnat nousivat, ja kabaree muuttui vain rikkaiden huviksi.

Ranskalainen kabaree
--------------------

Ensimmäinen kabareeravintola, Rodolphe Salis’n "cabaret artistique", avattiin Montmartreen vuonna 1881. Sille annettiin pian uusi nimi Le Chat Noir (’Musta kissa’). Siitä tuli paikka, jossa aloittelevat kabaree-esiintyjät kokeilivat uusia esityksiään. Varhaisten kabareiden tyypillinen ohjelma sisälsi lausuntaa, varjoteatteria, lauluja sekä stand up -komediaa.

Moulin Rouge rakennettiin vuonna 1889 Pigallen punaisten lyhtyjen alueelle lähelle Montmartrea. Se on kuuluisa katollaan olevasta suuresta punaisesta tuulimyllystä. Moulin Rougessa tavallisesti esiintyi ensimmäisenä can-can-tanssijoita, jonka jälkeen useita merkittäviä varieteetähtiä esiintyi.

Folies Bergère houkutteli suuria väkijoukkoja, vaikka se oli kalliimpi kuin muut kabareeravintolat. Se oli suosionsa huipulla 1890-luvulta 1920-luvulle. Siellä esiintyi muun muassa Joséphine Baker.

Champs-Élysées-kadulla sijaitseva Le Lido perustettiin vuonna 1946. Siellä on esiintynyt useita kuuluisia henkilöitä kuten Édith Piaf, Ohukainen ja Paksukainen, Shirley MacLaine, Elton John, Marlene Dietrich, Maurice Chevalier ja Noël Coward.

Katso myös
----------

* Burleski
* Revyy
* Varietee
* Vaudeville

Lähteet
-------

1. 1 2  Cabaret *Encyclopædia Britannica*. Viitattu 5.7.2022. (englanniksi)

Aiheesta muualla
----------------

* Kuvia tai muita tiedostoja aiheesta **Kabaree** Wikimedia Commonsissa
**Alois Kälin** (s. 13. huhtikuuta 1939 Einsiedeln, Schwyz) on sveitsiläinen maastohiihtäjä ja yhdistetyn hiihtäjä, viimeisin molemmissa lajeissa olympiamitalin saavuttanut urheilija. Hän on pituudeltaan 170 cm.

Kälin voitti ensimmäisen Sveitsin-mestaruutensa 1958 ja osallistui ensimmäisen kerran arvokilpailuihin Zakopanen MM-kilpailuissa 1962. Innsbruckin olympialaisissa 1964 hän sijoittui yhdistetyssä 12:nneksi, 50 kilometrin hiihdossa 20:nneksi ja 4 × 10 kilometrin viestissä yhdeksänneksi.

Kälin saavutti Oslon MM-kilpailuissa 1966 Georg Thoman ja Franz Kellerin jälkeen pronssia yhdistetyssä. Grenoblen olympialaisissa 1968 hän sai yhdistetyssä hopeaa. Hän oli Kellerin voittamalla mäkiosuudella 24:s hiihtoajoiksi muutettuna noin kolme ja puoli minuuttia saksalaista jäljessä, eikä pystynyt 15 kilometrin hiihto-osuudella kuromaan eroa aivan umpeen. Hänen hopeansa oli Sveitsin ensimmäinen olympiamitali yhdistetyssä. Hän sijoittui samoissa kilpailuissa 23:nneksi 50 kilometrin hiihdossa ja viidenneksi viestissä.

Kälin hiihti Sapporon olympialaisissa 1972 kolmannen osuuden Sveitsin pronssijoukkueessa 4 × 10 kilometrin viestissä. Tämä oli Sveitsin ensimmäinen viestihiihtomitali olympialaisissa. Hän sijoittui Sapporossa lisäksi seitsemänneksi 30 kilometrin ja 17:nneksi 15 kilometrin hiihdossa.

Aktiiviuransa jälkeen Kölin on työskennellyt liikealalla pitäen muun muassa urheiluvälinekauppaa Einsiedelnissä.

Lähteet
-------

1. 1 2 3 4 5  Alois Kälin *sports-reference.com*.  Arkistoitu 21.1.2011. Viitattu 15.1.2016. (englanniksi)
2. ↑  Oslo (NOR) World Ski Championships - Men's Individual K90/15.0 Km *fis-ski.com*. Viitattu 15.1.2016. (englanniksi)
3. ↑  Nordic Combined at the 1968 Grenoble Winter Games: Men's Individual *sports-reference.com*.  Arkistoitu 1.12.2015. Viitattu 15.1.2016. (englanniksi)
4. ↑  Cross Country Skiing at the 1972 Sapporo Winter Games: Men's 4 × 10 kilometres Relay *sports-reference.com*.  Arkistoitu 27.9.2017. Viitattu 15.1.2016. (englanniksi)
**Kabotaasilla** tarkoitetaan tavaraliikenteessä maan sisäistä kuljetusta toiseen maahan rekisteröidyllä kulkuneuvolla. Euroopan unionin jäsenmaiden ja ETA-maiden kuljetusliikkeillä on kabotaasioikeus eli ne voivat hoitaa jäsenmaiden sisäisiä kuljetuksia kunkin maan omien kuljetusliikkeiden tavoin. Kabotaasia on esimerkiksi Puolasta Kokkolaan suuntautunut kuljetus, jonka paluumatkalla puolalainen kuljetusliike voi kuljettaa tavaraa Kokkolasta Helsinkiin.

Kabotaasin etuna kuljetusliikkeille on se, että paluumatkoja ei tarvitse tehdä tyhjällä autolla. Näin vältetään myös tarpeettomat päästöt. Kabotaasin haittana on, että se aiheuttaa epätäydellistä kilpailua: kunkin maan sisäisissä ajoissa tulisi noudattaa tämän maan lainsäädäntöä, eli teoriassa puolalaisen kuljettajan tulisi nauttia suomalaista palkkaa ja muita etuja tämän ajaessa Suomen sisällä, mutta tätä on käytännössä lähes mahdotonta valvoa.

Lähteet
-------

1. ↑  *kabotaasi.* *Kielitoimiston sanakirja*. Helsinki: Kotimaisten kielten keskus, 2022.
2. 1 2  Nazarenko, Salla: Villiä rahtausta.  *Suomen Kuvalehti*, 1.4.2021, nro 13–14, s. 18–21. Artikkelin verkkoversio.